Bybanen til Åsane Ekspandér faktaboks Bybanen er en del av Bergensprogrammet for transport, byutvikling og miljø. I februar 2006 ble det bevilget midler til bygging av Bybanen mellom Bergen sentrum og Nesttun. I 2010 ble finansieringsvedtak fattet for byggetrinn to til Lagunen, og finansiering av byggetrinn tre til Flesland blir behandlet våren/sommeren 2013. I desember 2009 la Hordaland fylkeskommune og Bergen kommune fram utredningen om et framtidig samlet bybanenett i Bergensregionen. Utredningen konkluderer med at prioritert etappe etter bygging av bane til Rådal (Lagunen), er å forlenge Bybanen til Flesland. Deretter ønsker man å forlenge banen nordover til Åsane. Bergen bystyre vedtok i februar 2012 at det skal utredes videreføring av Bybanen til Vågsbotn. Prosessen er delt inn i to faser: Fase 1: Utarbeidelse av en konsekvensutredning som grunnlag for valg av trasé.

Fase 2: Utarbeidelse av reguleringsplan og teknisk forprosjekt for valgt trasé fra fase 1. Vi befinner oss nå i fase 1 der man har utarbeidet en konsekvensutredning som grunnlag for valg av trasé. Etter at trasé er vedtatt av bystyret, skal endelig detaljering og planutforming gjøres i en egen prosess gjennom et reguleringsplanarbeid. Dette vil være det formelle plangrunnlaget for bygging av Bybanen til Åsane.

(Kilde: Bergensprogrammet)

PÅ SIDELINJEN: Geir Steinar Dale og Ap håpet at Høyre og Frp skulle gå med på å forlenge Fløyfjellstunnelen dersom de stemte for tunnelen. Men med KrFs støtte trengs ikke lenger Arbeiderpartiets stemmer. Foto: Tim Wassmo / NRK

TUNNEL HER: Byrådspartiene sikrer flertall for tunnel ved Kjøttbasaren mellom Bryggen og Torget. Enten med innslag her i Finnegårdsgaten, eller i Vetrlidsallmenningen på andre siden av Kjøttbasaren (t.h.). Foto: Espen Hobbesland / NRK

TO TUNGER: Marita Moltu og Dag Inge Ulstein fra KrF sa henholdsvis at Bryggen-løsningen er den beste og at tunnel-innstillingen er det beste for byen, da de sammen med Høyres byrådsleder Ragnhild Stolt-Nielsen (t.h.) inviterte til pressekonferanse om saken. Foto: Sølve Rydland / NRK

FÅ ENDRINGER: KrF har fått inn et punkt (1.) om at tilleggsutredningene skal opp i bystyret. Men selv om utredningene får frem nye utfordringer med den kritiserte tunnelen, betyr ikke det at det blir omkamp om trasevalget. Foto: Sølve Rydland / NRK

– Dette er noe av det merkeligste jeg har opplevd i hele min tid som politiker. Vi får se hva fortsettelsen blir, sier Geir Dale (Ap).

Opposisjonen i bergenspolitikken raser etter at KrF i dag gikk med på å legge Bybanen til Åsane i tunnel gjennom Bergen sentrum, selv om de egentlig vil legge banen over Bryggen.

Bryggen-ønsket la KrFs gruppeleder Marita Moltu og byråd Dag Inge Ulstein heller ikke skjul på under dagens pressekonferanse sammen med Høyre og Frp.

Arbeiderpartiet hadde håpet å få en sentral rolle i forhandlingene om tunneltraseen, men etter at KrF går med på den, spilles bystyrets nest største parti ut på sidelinjen.

– Helt meningsløst

Venstre og SV er på sin side forarget over KrFs snuoperasjon fordi de ønsker bane over Bryggen.

– Jeg er utrolig skuffet over KrF, og ganske oppgitt, sier Julie Andersland (V).

Oddny Miljeteig peker på at innstillingen KrF i dag gikk med på, er nær likelydende den de sa nei til før helgen, som deres egen byråd Filip Rygg gikk av på fordi han ikke kunne stå inne for faglig sett.

– Dette er helt meningsløst. Nå fortoner det seg veldig rart at Filip Rygg har gått av. Jeg oppfatter dette som en snodig måte å ta Bybanen til Fyllingsdalen først på. Det er i og for seg helt greit, men de har laget et teaterstykke nå, i byrådspartiene, som er byen aldeles uverdig, sier Miljeteig.

Filip Rygg gikk av når Høyre og Frp ikke ville utrede Bryggen-alternativet parallelt med tunnelløsningen. NRK har vært i kontakt med Rygg i dag. Han vil ikke kommentere at partiet hans stemmer for saken han gikk av på.

– Bybanesaken håndteres av Dag Inge Ulstein og Marita Moltu, skriver den avgåtte byråden i en tekstmelding.

Rygg sitter fortsatt i bystyret for KrF, og Moltu sier at bystyregruppen vil stemme samlet når saken skal opp 17. juni: Først vil de avgi sine symbolske stemmer for Bryggen-alternativet, før de sikrer flertall for tunnelen.

– KrF lar seg presse

Byrådsleder Ragnhild Stolt-Nielsen (H) er klar på at punktet om at tilleggsutredningene av tunnelen skal fremmes for bystyret, som KrF har fått inn i innstillingen, ikke betyr at det blir noen omkamp om trasevalget. Dermed er det slutt for Bryggen-alternativet og den lange tunnelen i Peter Motzfeldts gate.

– Det er jo ikke så veldig mye nytt som kommer frem. KrF lar seg presse, har ikke noe ryggrad, og går inn for en løsning som deres egen fagbyråd har sagt at det ikke er forsvarlig å gå for uten en plan B, sier Andersland.

– Vi har ikke blitt presset, men det er klart at det har vært krevende samtaler, svarer KrFs gruppeleder Marita Moltu.

Andersland mener byrådet hadde gjort klokest i å utsette saken om bybanetraseen nordover mot Åsane, og heller satset på bygging mot Minde Fyllingsdalen, slik Miljeteig nå antyder kan bli resultatet.

– Byrådet burde innsett at de ikke har klart å få til denne saken på en god måte, og heller bygget Bybanen vestover. Så kunne vi gått en ekstra runde for å finne en god løsning nordover, sier Venstres gruppeleder.